Препорука о коришћењу грба, заставе и химне Републике Србије
На основу члана 73. тачка 2. Устава Републике Србије,

Народна скупштина Републике Србије, на седници Деветог ванредног заседања у 2004. години, одржаној 17. августа 2004. године, донела је


ПРЕПОРУКУ
О КОРИШЋЕЊУ ГРБА, ЗАСТАВЕ И ХИМНЕ РЕПУБЛИКЕ СРБИЈЕ

До коначног утврђивања државних симбола Србије, у складу са чланом 5. Устава Републике Србије, користиће се:

ГРБ

Грб Републике Србије утврђен Законом о грбу Краљевине Србије од 16. јуна 1882. године, који се користи у два нивоа - као Велики грб и као Мали грб.

Велики грб јесте црвени штит на коме је, између два златна крина у подножју, двоглави сребрни орао, златно оружан и истих таквих језика и ногу, са црвеним штитом на грудима на коме је сребрни крст између четири иста таква оцила бридовима окренутих ка вертикалној греди крста. Штит је крунисан златном круном и заогрнут порфиром везеном златом, украшеном златним ресама, увезаном златним гајтаном са истим таквим кићанкама, постављеним хермелином и крунисаним златном круном.

Мали грб јесте црвени штит на коме је, између два златна крина у подножју, двоглави сребрни орао, златно оружан и истих таквих језика и ногу, са црвеним штитом на грудима на коме је сребрни крст између четири иста таква оцила бридовима окренутих ка вертикалној греди крста. Штит је крунисан златном круном.

ЗАСТАВА

Застава Републике Србије постоји и користи се као Народна застава и као Државна застава, са размерама 3:2 (дужина према висини).

Народна застава јесте хоризонтална тробојка са пољима истих висина, одозго на доле: црвена, плава и бела.

Државна застава јесте хоризонтална тробојка са пољима истих висина, одозго на доле: црвена, плава и бела, а преко свега, центра помереног ка јарболу за 1/7 укупне дужине заставе Мали грб Републике Србије.

Председник Републике Србије и Председник Народне скупштине Републике Србије поседују и користе стандарте квадратног облика, и то:

- Стандарта Председника Републике јесте хоризонтална тробојка која, унутар беле бордуре са наизменичним низом плавих и црвених троуглова теменима упоље и са по једном црвеном делтоидом у сваком углу, има поља истих висина, одозго на доле: црвено, плаво и бело, а преко тих поља Велики грб Републике Србије;

- Стандарта Председника Народне скупштине Републике Србије јесте хоризонтална тробојка са пољима истих висина, одозго на доле: црвено, плаво и бело, а преко тих поља Велики грб Републике Србије.

ХИМНА

Химна Републике Србије јесте свечана песма "Боже правде" Јована Ђорђевића, на музику Даворина Јенка, са текстом који гласи:

Боже правде, ти што спасе
од пропасти досад нас,
чуј и одсад наше гласе
и од сад нам буди спас.

Моћном руком води, брани
будућности српске брод,
Боже спаси, Боже храни,
српске земље, српски род!

Сложи српску браћу драгу
на свак дичан славан рад,
слога биће пораз врагу
а најјачи српству град.

Нек на српској блиста грани
братске слоге златан плод,
Боже спаси, Боже храни
српске земље, српски род!

Нек на српско ведро чело
твог не падне гнева гром
Благослови Србу село
поље, њиву, град и дом!

Кад наступе борбе дани
к победи му води ход
Боже спаси, Боже храни
српске земље, српски род!

Из мрачнога сину гроба
српске славе нови сјај
настало је ново доба
Нову срећу, Боже дај!

Отаџбину српску брани
пет вековне борбе плод
Боже спаси, Боже брани
моли ти се српски род!

Ову препоруку објавити у "Службеном гласнику Републике Србије".

РС број 44

У Београду, 17. августа 2004. године

НАРОДНА СКУПШТИНА РЕПУБЛИКЕ СРБИЈЕ

ПРЕДСЕДНИК

Предраг Марковић

Закони Републике Србије